stanford-oval/wikipedia huggingface dataset:
GG Allin
Varhainen elämä

GG Allin sai messiaanisen nimensä henkisesti häiriintyneeltä isältään, Merle Allinilta, koska tämä oli "nähnyt unessa enkelin, joka oli luvannut vastasyntyneestä tulevan suuren miehen vapahtajan sukuun". Vähän ennen (2. maaliskuuta 1962, GG:n syntymätodistuksen mukaan) kuin GG Allin aloitti koulun, vaihtoi hänen äitinsä hänelle nimeksi Kevin Michael. Nimi GG sai alkunsa, kun hänen isoveljensä Merle jr. ei osannut lausua pikkuveljensä alkuperäistä nimeä, vaan kutsui häntä nimellä "Jeje".
Allinin äiti kertoi haastattelussa, että GG ja hänen isoveljensä Merle olivat kilttejä lapsia, jotka olivat lumoutuneita musiikista. He kuuntelivat muun muassa The Beatlesia huoneessaan.
Henkilökuva

Hänen elämänkatsomuksellisia ohjenuoriaan olivat "elä nopeasti, kuole nopeasti" ("Live Fast, Die Fast") ja "juo, tappele ja nussi" ("Drink, fight and fuck"). Allin kiersi paljon Amerikkaa, usein ostamalla bussilipun ja kulkemalla päämäärättömästi ympäriinsä mukanaan usein vain päällään olleet vaatteet. Allinin pukeutuminen oli kapinallista, ja asuun kuului yleensä nahkatakki, saappaat, kaulapanta ja alasuoja. Myös halvat tatuoinnit kuuluivat Allinin imagoon. Hänen vartalossaan oli monia yksinkertaisia kuvia ja tekstejä, esimerkiksi oikeassa olkapäässä hänellä oli teksti "Life Sucks" ja pääkallon kuva.
Allin sanoi usein, että hän aikoo tehdä itsemurhan lavalla Halloweenina. Suunnitelma meni kuitenkin pilalle, sillä Allin oli yleensä vangittuna juuri Halloweenin aikaan. Lopulta Allin sanoi hylänneensä ajatuksen itsemurhasta lavalla, koska "moni kriitikko ja vihollinen toivoi sitä". Elossa ollessaan hän katsoi olevansa enemmän vaaraksi vastustamilleen tahoille.
Kuolema

Allin kuoli heroiinin yliannostukseen 28. kesäkuuta 1993. Allinilla oli New Yorkissa keikka, joka keskeytyi nopeasti sähkökatkokseen. Tämän jälkeen Allin hajotti keikkapaikan ja lähti kadulle alasti ulosteiden ja veren peitossa. Allin osallistui myöhemmin illalla juhliin, joissa hän käytti heroiinia ja sammui. Seuraavana aamuna Allin löydettiin kuolleena.[lähde? ]
Hautajaisissa monet juhlijat ottivat kuvia Allinin ruumiista. Jotkut syöttivät huumeita ja alkoholia Allinin suuhun ja juhlivat kuolemaa avoimesti. Allin haudattiin hänen veljensä pyynnöstä "GG-univormuun", eli nahkatakkiin, saappaisiin ja alasuojaan. Arkussa oli myös valokuvia ja pullo Jim Beam -viskiä. Hautajaisten loppuvaiheessa Merle-veli pani GG:n päähän kuulokkeet ja laittoi Allinin "The Suicide Sessions" -levytyksen soimaan.
GG:n taustayhtyeet

The Jabbers
The Cedar Street Sluts
The Scumfucs
Bulge (Psycho)
Antiseen (tunnettu myös The Carolina Shitkickers -nimellä)
The Murder Junkies
The Criminal Quartet
The AIDS Brigade
The Disappointments
The Holymen
The Fuckin Shitbiscuits
The Texas Nazis (yhtyeen jäsnevät muodostivat Killcreeps- ja Ghoultown-yhtyeet)
The Toilet Rockers
The Sewer Scum
The NYC Sheiks
The Drug Whores
Afterbirth
The Southern Baptists
Shrinkwrap
The Primates
The Swankfucks
His Illegitimate Kids
Bloody Mess & The Skabs
The New York Superscum
David Peel
Mark Sheehan
Aiheesta muualla

GG Allinin virallinen sivusto (englanniksi)
Fête de la Musique

Fête de la Musique -tapahtumaa (suomeksi musiikin juhla) vietetään ympäri maailmaa kesäkuun 21. päivän iltana ja sitä seuraavan aamuyön tunteina. Kyseinen päivämäärä osuu pohjoisella pallonpuoliskolla useimmiten samaan aikaan kesäpäivänseisauksen kanssa. Fête de la Musiqueta vietetään nykyään noin sadassa eri maassa. Tämä suosittu tapahtuma on myös otettu osaksi monien kesäpäivänseisauksen aikaan järjestettävien musiikkifestivaalien ohjelmaa eri puolilla maailmaa.
Juhla tunnetaan myös englanninkielisellä nimellä World Music Day (maailman musiikkipäivä, Suomessa nimellä Kansainvälinen nykymusiikin festivaali), joskin ranskankielistä nimeä käytetään yhtä usein eräissä englannin- tai saksankielisissä maissa. Nimeä voidaan käyttää rinnakkain Make Music! -nimityksen kanssa, jonka suora käännös ranskaksi on Faites de la musique! (tehkää musiikkia!), jossa faites ääntyy samalla tavoin kuin fête. Joissakin maissa käytetään myös suoraan käännettyjä nimityksiä kuten Fiesta de la Música (espanjaksi), Festa della Musica (italiaksi), Święto Muzyki (puolaksi), Praznic Musike (bosniaksi) tai Dünya Müzik Günü (turkiksi). Nimen lisäksi näiden tapahtumien yhteydessä käytetään usein myös graafisesti samantapaisia logoja kuin Ranskassa.
Ryhmä marokkolaisen kansanmusiikin taitajia soittamassa kadulla Belgiassa (2006).
Historia

Ensimmäisenä Fête de la Musiqueta alkoi ideoida vuonna 1976 amerikkalainen muusikko Joel Cohen, joka työskenteli silloin Radio Francen (ranskalaisen yleisradioyhtiön) France Musique -radiokanavalla. Cohen ehdotti kanavalle, että se järjestäisi ”Saturnales de la Musique”  tapahtuman (”Musiikin saturnaliat”) kahden päivänseisauksen aikaan 21. kesäkuuta ja 21. joulukuuta. Hänen ajatuksenaan oli järjestää tapahtuma, jossa yhtyeet esiintyisivät kesäpäivänseisauksena eli kesäkuun 21. päivän iltana.
Ranskan vuoden 1981 presidentinvaalien jälkeen ideaa tapahtumasta alettiin kehittää ja juhla sai Ranskassa hyväksynnän silloiselta kulttuuriministeriltä Jack Langilta. Juhla järjestettiin ensimmäisen kerran 21. kesäkuuta vuonna 1982, mutta virallisesti juhlaa vietettiin ensimmäistä kertaa 21. kesäkuuta vuonna 1983. Siitä tuli koko kansan juhla, jonka suosio kasvoi seuraavien vuosikymmenien kuluessa.
Tämä juhla on nykyään (2009) täysin kansainvälinen. Alle 15 vuodessa se levisi 110 maahan viidellä mantereella (muualla Euroopassa alkaen vuodesta 1985) ja sitä vietetään yli 340 kaupungissa ympäri maailmaa.
Päivämäärän valinta

Tapahtuman ajankohdaksi valittiin kesäkuun 21. päivä, koska se osuu useimmiten samaan aikaan kesäpäivänseisauksen kanssa. Samalla se on yksi vuoden pisimmistä päivistä tai vaihtoehtoisesti lyhyimmistä öistä niiden kannalta, jotka juhlivat aamunkoittoon asti. Juhla osuu samaan aikaan sellaisten pakanallisten juhlien kanssa, joita on jo antiikin ajoista asti omistettu luonnolle tai sadonkorjuulle. Tällainen oli kesäkuun 24. päivänä vietettävä Pyhän Johanneksen juhla (Suomessa juhannus), jota Ranskassa vietettiin polttamalla suurta nuotiota läpi yön vuoden pisimpien päivien kunniaksi. Näitä keskikesän kansanjuhlia vietettiin Ranskassa aina 1990-luvulle asti, jolloin suurin osa nuotioista kiellettiin turvallisuussyistä. Tästä säädettiin myös lakeja, joiden tarkoituksena oli ehkäistä tulipaloja ympäristönsuojelualueilla tai alueilla, joilla veden käyttöä on kesäaikaan rajoitettu.
Vastaavanlaiset keskikesän juhlat ovat tuttuja myös täällä pohjoisessa yöttöminä öinä, jolloin aurinko ei laske ollenkaan. Esimerkiksi Pietarissa vietetään Valkeat yöt -kesäfestivaalia, jolloin taiteita juhlitaan kaikissa muodoissaan. Ajatus samantyylisestä juhlasta levisi ympäri maailmaa. Suomessa Taiteiden yö -tapahtumia vietetään monissa kaupungeissa yleensä elokuussa. Ranskassa tapahtumia vietetään nimellä Nuit Blanche (suomeksi ”valkea yö” tai ”hereillä vietetty yö”) lokakuun ensimmäisenä viikonloppuna vähän päiväntasauksen jälkeen, jolloin yö alkaa olla taas päivää pidempi.
Festivaalitapahtumat

Fête de la Musiquen tarkoituksena on edistää kulttuuria kahdella tavalla. Toisaalta sen tarkoituksena on innostaa harrastajia musisoimaan vapaaehtoisesti kaduilla ja julkisilla paikoilla. Ranskaksi festivaalin nimen kanssa samalta kuulostava ilmaisu Faites de la musique! tarkoittaakin Tehkää musiikkia! Toisaalta festivaali tarjoaa suurelle yleisölle mahdollisuuden nauttia erilaisista musiikkityyleistä (klassinen musiikki, jazz, rock, maailmanmusiikki, kansanmusiikki jne.) lukuisissa harrastajien ja ammattilaisten järjestämissä ilmaiskonserteissa. Musiikkia on tarjolla kaikilla kielillä eri puolilta maailmaa.
Festivaalin ajaksi monia aukioloaikoja on pidennetty. Esimerkiksi kirjastot ja kahvilat saavat tuona yönä olla auki normaalia pidempään yleisöä varten. Lisäksi monet kadut suurimmissa kaupungeissa ovat suljettuja liikenteeltä, jotta tilaa olisi järjestetyille ja improvisoiduille näytöksille ja esitysten välejä kulkevalle yleisölle. Esityksiä saatetaan järjestää myös rajatummissa tiloissa kuten puistoissa ja urheilutiloissa. Joissain konserttisaleissa ja teattereissa esitykset ovat poikkeuksellisesti ilmaisia. Ilmaisesitysten ja harrastajamuusikoiden katunäytösten ohella maksullisiakin konsertteja voidaan järjestää, mutta niiden yhteydessä ei saa käyttää nimeä Fête de la Musique.
Kansainvälinen Fête de la Musique

Fête de la Musique ei ole kansainvälisesti saavuttanut vielä samaa laajuutta kuin Ranskassa, koska se on hyvin riippuvainen paikallisten järjestäjien tahdosta, yhdistyskentältä tulevista varoista ja usein myös ranskankielisistä verkostoista. Tietyillä alueilla, kuten Saksassa, Belgian ranskankielisillä alueilla, Sveitsissä ja joissakin latinalaisen Amerikan maissa, tapahtuma on selvästi suositumpi ja spontaanimpi kuin toisilla alueilla. Näillä suosituimmilla alueilla järjestetään monia tapahtumia, joiden organisointia ja turvallisuutta julkiset tahot aktiivisesti tukevat.
Kansainvälinen Fête de la Musique > Yhdysvallat

New Yorkissa järjestettiin ensimmäinen Fête de la Musique (Make Music New York) vuonna 2007. Vuonna 2009 tapahtumassa esiintyi 900 musiikkiryhmää, jotka esiintyivät eri puolilla New Yorkin kaupunkia.
Yhteistyökumppanit

Ranskan ulkoministeriö tukee muissa maissa järjestettäviä Fête de la Musique -tapahtumia samoin kuin Ranskan suurlähetystöt, konsulaatit ja kauppakamaritkin. Myös kunkin järjestäjämaan muut ranskankieliset tahot saattavat tukea tapahtumaa, kuten Belgiassa Vallonian alue ja Belgian Ranskalainen yhteisö, ja näiden kanssa yhteistyötä tekevät ulkomaiset kulttuurilaitokset. Näihin kuuluu esimerkiksi maailmanlaajuinen Alliance Française, joka järjestää omat paikalliset tapahtumansa tai tukee paikallisia aloitteita ilmaisten, kaikille avointen musiikkitapahtumien järjestämiseksi. Kansainväliseen järjestäjien verkostoon kuuluvat mm:
Cultures France (entinen Association Française d'Action Artistique, AFAA)
Alliance Française (AF)
Francophonie Diffusion (FD)
Bureau Export de la Musique Française (ranskalainen musiikin vientiyhdistys)
Ranskassa kulttuuriministeriön alaiset paikalliset yhteisöt antavat tukensa järjestämällä konserttikäyttöön julkisia kaupunkitiloja, saleja, puistoja, stadioneita ja raviratoja. Useat paikalliset yhdistykset vastaavat myös peruslogistiikasta, ja julkiset tahot huolehtivat kansallisella tasolla turvallisuudesta ja varmistavat, että näytöksille varatut alueet suljetaan liikenteeltä, jolloin ne jäävät muusikoiden ja yleisön käyttöön.
Seuraavat festivaalin yhteistyökumppanit edistivät vuoden 2008 tapahtumaa Ranskassa näyttämällä koosteen ilmaisista julkisista esityksistä:
julkisen Radio France -yhtymän radiokanavat
France Télévisions -yhtymän kansalliset ja paikalliset kanavat (France 2, France 3, France 4, France Ô ja RFO)
kansainvälinen tv-kanava TV 5 Monde, joka lähettää myös koosteen musiikkitapahtumista verkon ranskankielisillä kanavilla eri maissa
Mondomix.com-musiikkitietosivusto
Anous.fr-sivusto kaupunkimusiikin ajankohtaisista asioista
Fête de la Musique saa tukea myös seuraavilta virallisilta ammattiyhdistyksiltä:
SACEM: Société des auteurs, compositeurs et éditeurs de musique (ranskalainen musiikintekijöiden etujärjestö)
UCMF: Union des compositeurs de musique de films (ranskalainen elokuvamusiikin säveltäjien yhdistys)
Näiden yhdistysten sivustoilla on saatavilla musiikkia ja nuotteja, joita voi ladata ilmaiseksi.
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: fr:Fête de la Musique
Käännös suomeksi
Calshot

Calshot on kylä Fawleyn kunnassa (civil parish) Hampshiren kreivikuntaan kuuluvassa New Forestin hallintopiirissä, Englannin etelärannikolla. Siellä oli vuosina 1913–1961  ilmavoimien lentovenetukikohta.
Vuonna 1961 eteläisellä Atlantilla sijaitsevan Tristan da Cunhan kaikki asukkaat evakuoitiin Calshotiin suojaan tulivuoren purkaukselta.
Tyhjenneisiin hangaareihin on nyt perustettu nuorison toimintakeskus.
Aiheesta muualla

Kuvia tai muita tiedostoja aiheesta Calshot Wikimedia Commonsissa
Ben 10: Ultimate Alien

| Ben 10: Ultimate Alien |
| --- | --- |
Tyyli:  Animaatio sci-fi
Kestoaika:  22 min.
Luoja(t):  Man of Action
Pääosissa:  Yuri Lowenthal Ashley Johnson Greg Cipes Dee Bradley Baker
Alkuperämaa:   Yhdysvallat
Alkuperäiskieli:  englanti
Verkko:   Cartoon Network
Esitetty:  23. huhtikuuta 2010 – 31. maaliskuuta 2012
Jaksoja:  52 (luettelo jaksoista)
Tuotanto
Vastaava(t) tuottaja(t):  Glen Murakami
Ohjaaja(t):  Dan Riba Butch Lukic
Tuotantoyhtiö(t):  Cartoon Network Studios
Aiheesta muualla
Virallinen sivusto
IMDb 
Ben 10: Ultimate Alien on Man of Action -ryhmän luoma yhdysvaltalainen animaatiosarja, jonka tuotti Cartoon Network Studios. Sarja alkoi Yhdysvalloissa huhtikuussa 2010 Cartoon Networkilla.
Juoni

Ben 10: Ultimate Alien on spin-off sarja Ben 10: Alien Forcesta, jossa tarina jatkaa Benin elämää 16-vuotiaana. Hän seikkailee edelleen serkkunsa Gwenin ja Kevinin kanssa. Tällä kertaa Omnitrix-ranneke on tuhottu ja Benin täytyy oppia käyttämään uutta ranneketta Ultimatrixia. Uuden rannekkeen myötä hän voi käyttää uusia supersankariolentoja ja käyttää vanhoja olentoja niiden ultimateversioina.
Vilgaxin tuhoamisen jälkeen nuori ihailija Jimmy Jones paljastaa Benin salaisen henkilöllisyyden koko maailmalle. Tämä johtaa uuteen elämäntyyliin, kun Benin täytyy sopeutua elämään pakkomielteisten fanien ja skeptikkojen kanssa. Samalla hän taistelee edelleen muukalaisolentoja vastaan ja etsii viittä olentoa Aggregorin käskystä.
Päähahmot

Ben Tennyson on 16-vuotias poika ja täyttää sankarin roolinsa isoisänsä Maxin kadottua. Uudistetun Ultimatrixin avulla hänellä on nyt käytössä vanhojen päivitettyjen olentojen lisäksi uudenlaisia muukalaisolentoja.
Gwen Tennyson on 16-vuotias tyttö ja on jo lahjakas taitojensa käyttämisessä. Hänellä on sarjassa myös uusi, punainen paita.
Kevin Levin on 17-vuotias poika ja taas ihminen. Kevinillä on myös uusi ajoneuvo, Rustbucket-suihkukone.
Julie Yamamoto on 16-vuotias tyttö ja nykyään Benin tyttöystävä. Hänellä on lemmikkinä pieni koiran tapainen Mechomorph-olio nimeltä Ship.
Max Tennyson
Päähahmot > Benin uudet muukalaisolennot

Ultimate Big Chill
Ultimate Echo Echo
Ultimate Humongousaur
Ultimate Cannonbolt
Ultimate Spidermonkey
Ultimate Swampfire
ULtimate Wildmutt
Nanomech
Water Hazard
Terraspin
NRG
Armadrillo
Ampfibian
FastTrack
Clockwork
ChamAlien
Eatle
Päähahmot > Viholliset

Aggregor
SevenSeven
Vulkanus
Charmcaster
Forever Knights
Rojo
Zombozo
Will Harangue
Dr. Animo
Psyphon
Äänirooleissa

| 0 | 1 | 2 |
| --- | --- | --- |
|  Yuri Lowenthal  | … |  Ben   |
|  Ashley Johnson  | … |  Gwen   |
|  Greg Cipes  | … |  Kevin   |
|  Dee Bradley Baker  | … |  Kaikki Benin muukalaisolennot   |
|  Paul Eiding  | … |  isoisä Max   |
|  Vyvan Pham  | … |  Julie Yamamoto   |
Aiheesta muualla

Voice Chasers (Arkistoitu – Internet Archive) (englanniksi)
Ben 10
| --- | --- |
Luoja:  Man of Action
Sarjat:  Ben 10 | Ben 10: Alien Force | Ben 10: Ultimate Alien
Luettelot:  Ben 10 -sarjan hahmot | Viholliset | Luettelo Ben 10:n jaksoista | Luettelo Ben 10: Alien Forcen jaksoista
Elokuvat:  Secret of the Omnitrix | Race Against Time | Alien Swarm
Videopelit:  Ben 10: Protector of Earth | Ben 10: Alien Force | Ben 10 Alien Force: Vilgax Attacks
Muuta:  Omnitrix
Giotto (luotain)

Giotto ja Halleyn komeetta kuvattuna saksalaisessa postimerkissä vuodelta 1986.
Giotto oli ESAn komeettaluotain. Se laukaistiin 2. heinäkuuta 1985. Se ohitti 13. maaliskuuta 1986 Halleyn komeetan 596 kilometrin etäisyydeltä. Niiden välinen keskinäinen nopeus oli 68 km/s.
Giotto oli toimintakunnossa komeetan ohilennon jälkeen. Se pantiin niin kutsutuille talviunille. 1990-luvulla se käynnistettiin uudestaan, ja se ohitti 10. heinäkuuta 1990 komeetta Grigg-Skjellerupin 200 kilometrin etäisyydeltä. Tässä vaiheessa luotaimen kamera ei enää toiminut.
Luotain sai nimensä keskiaikaisen italialaisen taidemaalarin Giotto di Bondonen mukaan. Hänen eräässä freskossaan näkyy Betlehemin tähti komeettana. Maalari ilmeisesti näki Halleyn komeetan vuonna 1301.
Luotaimessa oli muun muassa kamera, pölyilmaisin ja spektrometri.
Aiheesta muualla

ESAn Giotto-sivu
Giorgione

Omakuva noin 1509
"Myrsky", noin 1508. Gallerie dell'Accademia, Venetsia.
Giorgione (oik. Giorgio da Castelfranco, s. noin 1477 Castelfranco – k. noin 1510) oli italialainen taidemaalari venetsialaisen täysrenessanssin aikaan.
Kotikaupunkinsa Castelfrancon tuomiokirkkoon Giorgione maalasi kuvan madonnasta kahden pyhimyksen seurassa (Sacra conversazione), mutta oikeastaan hän oli maallisten aiheiden maalari. Vaikka Giorgionella on ollut merkittävä vaikutus myöhempiin taiteilijoihin, hänen elämästään tiedetään hyvin vähän. Hänen tunnetuin teoksensa on arvoituksellinen maalaus La Tempesta (Myrsky) (noin 1508). Toinen tunnettu maalaus on nimeltään Konsertti. Keskenjääneen Nukkuvan Venuksen maalasi loppuun Giorgionen kuoleman jälkeen Tizian, joka lisäsi siihen Cupidon lintu kädessään. Lisäys poistettiin maalauksesta myöhemmin, koska se rikkoi puhtaan asetelman ja tasapainon. Sacra conversazione vuodelta 1505 on Giorgionen näkemys tästä maalaustyypistä.
Teoksia

Sacra conversazione
Venere dormiente – Nukkuva Venus, noin v. 1510.
Konsertti, 1508–1509.
Wikimedia Commonsissa on kuvia tai muita tiedostoja aiheesta .
Calore Lucano

| Calore Lucano |
| --- | --- |

Alkulähde:  Monte Cervati
Laskupaikka:  Sele
Maat:  Italia
Pituus:  63 km
Virtaama:  29,80 m³/s
Valuma-alue:  780 km²
Calore Lucano on joki Italiassa, Campanian, Salernon maakunnassa. Se on Selen merkittävä vasen sivujoki ja pituudeltaan 63 kilometriä. Antiikin aikana joki tunnettiin nimellä Calor.
Joen alkulähde on Cervativuoren pohjoisrinteillä Apenniineillä ja se virtaa Cilenton ja Vallo di Dianon kansallispuiston läpi. Calore Lucanon uoma kulkee korkeiden kiviseinämien läpi Laurinon kunnassa esimerkiksi Monte Pescorubinon rotkossa.
Calore Lucano laskee Seleen lähellä antiikkista Paestumin kaupunkia.
Aiheesta muualla

Kuvia tai muita tiedostoja aiheesta Calore Lucano Wikimedia Commonsissa
Braulio Luna

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Braulio Luna Guzmán
Syntymäaika: 8. syyskuuta 1974 (ikä 50)
Syntymäpaikka: México, Meksiko
Pelipaikka: keskikenttäpelaaja
Pituus: 181 cm
Seurat
| Vuodet | Seura | O | (M) |
| 1994–1998 | UNAM | 102 | (10) |
| 1998–2002 | América | 104 | (13) |
| 2002–2004 | Necaxa | 83 | (22) |
| 2004–2006 | Veracruz | 60 | (3) |
| 2007–2010 | San Luis | 110 | (17) |
| 2010–2011 | Pachuca | 25 | (1) |
| 2011–2012 | Estudiantes Tecos | 30 | (2) |
| 2012–2013 | Veracruz | 27 | (4) |
| 2013–2014 | Cruz Azul Hidalgo | 11 | (0) |
| 2014 | Atlético San Luis | 3 | (0) |
| Yhteensä | Yhteensä | 555 | (72) |
Maajoukkue
| 1997–2010 | Meksiko | 32 | (2) |
 Seurajoukkueuran tilastot kattavat vain kansalliset sarjat.
| Mitalit> Maa:   Meksiko.Miesten jalkapallo.CONCACAF Gold Cup  | Mitalit> Maa:   Meksiko.Miesten jalkapallo.CONCACAF Gold Cup  | Mitalit> Maa:   Meksiko.Miesten jalkapallo.CONCACAF Gold Cup  | Maa:   Meksiko> Miesten jalkapallo. |
| --- | --- | --- | --- |
|  Kultaa | Yhdysvallat 1998 |  |  |
Braulio Luna Guzmán (s. 8. syyskuuta 1974 México, Meksiko) on meksikolainen uransa lopettanut jalkapalloilija. Pelipaikaltaan hän oli keskikenttäpelaaja. Luna edusti koko uransa meksikolaisia seuroja pelaten yli 500 ottelua maan pääsarjassa. Hän pelasi Meksikon maajoukkueessa kolmella vuosikymmenellä.
Seurajoukkueura

Luna pelasi Meksikon pääsarjassa 18 peräkkäistä kautta vuosina 1994–2012. Hän edusti pääsarjatasolla UNAM:ia (1994–1998), Américaa (1998–2002), Necaxaa (2002–2004), Veracruzia (2004–2006), San Luisia (2007–2010), Pachucaa (2010–2011) ja Estudiantes Tecosia (2011–2012). Yhteensä Luna pelasi 514 pääsarjaottelua, joissa hän teki 68 maalia.
Vuosina 2012–2014 Luna pelasi Meksikon toiseksi korkeimmalla sarjatasolla 41 ottelua ja teki neljä maalia edustaen Veracruzia (2012–2013), Cruz Azul Hidalgoa (2013–2014) ja Atlético San Luisia (2014).
Maajoukkueura

Meksikon maajoukkueessa Luna pelasi 32 ottelua ja teki kaksi maalia vuosina 1997–2010. Hän oli mukana MM-kilpailuissa 1998 ja 2002, Meksikon voittamassa CONCACAF Gold Cupissa 1998 sekä Maanosaliittojen cupissa 1997.
Geraldo Majella Agnelo

Geraldo Majella Agnelo vuonna 2006.
Geraldo Majella Agnelo (19. lokakuuta 1933 Juiz de Fora, Minas Gerais, Brasilia – 26. elokuuta 2023 Londrina) oli brasilialainen kardinaali. Hän toimi São Salvador da Bahian arkkipiispana ja siten koko Brasilian priimaksena vuosina 1999–2011.
Agnelo syntyi Juiz de Forassa, Minas Geraisin osavaltiossa ja sai pappisvihkimyksensä 29. kesäkuuta 1957. Piispaksi hänet nimitettiin 14. toukokuuta 1978 ja São Salvador da Bahian arkkipiispaksi 13. tammikuuta 1999. Johannes Paavali II nimitti Agnelon kardinaaliksi 21. helmikuuta 2001, ja hän osallistui näin uuden paavin valinneeseen konklaaviin vuonna 2005[lähde? ]. Agnelo jäi eläkkeelle arkkipiispan virastaan 12. tammikuuta 2011.
Geraldo Vieira Gusmão

Geraldo Vieira Gusmão (s. 12. lokakuuta 1934 Itamarandiba) on brasilialainen roomalaiskatolinen piispa. Hänet vihittiin papiksi 3. joulukuuta 1961 ja nimitettiin Porto Nacionalin hiippakunnan piispaksi 23. joulukuuta 1997. Piispaksi vihkiminen seurasi 19. maaliskuuta 1998. Pääkonsekraattorina toimi Serafim Fernandes de Araújo, jota avustivat Paulo Lopes de Faria ja Alberto Taveira Corrêa.
Vieira Gusmão jäi eläkkeelle 4. marraskuuta 2009.
C. J. Ramone

| Christopher Joseph Ward |
| --- | --- |
 C. J. Ramone vuonna 2009.
Henkilötiedot
Syntynyt: 8. lokakuuta 1965 (ikä 59)
Ammatti:  muusikko, lauluntekijä
Muusikko
Taiteilijanimi:  C. J. Ramone
Aktiivisena:  1989–
Tyylilajit:  punk rock, heavy metal
Soittimet:  basso, kitara, laulu
Yhtyeet:  Ramones, Los Gusanos, The Ramainz, 22 Jacks, Bad Chopper, Daniel Rey, Brant Bjork, Steve Soto, David Hidalgo, Jr., Jonny Wickersha
Levy-yhtiöt:  Sire, Radioactive, Chrysalis, Mayhem, ACME, The Raven and the Crow, Fat Wreck Chords
Aiheesta muualla
Kotisivut
  [ Muokkaa Wikidatassa ] [ ohje ]  
C. J. Ramone (oik. Christopher Joseph Ward, s. 8. lokakuuta 1965) oli Ramones-yhtyeen basisti vuosina 1989–1996. CJ liittyi Ramonesiin vuonna 1989 Dee Dee Ramonen erottua yhtyeestä. CJ soitti yhtyeessä aina vuoteen 1996 saakka, jolloin yhtye hajosi. Hän myös kirjoitti kaksi kappaletta yhtyeen viimeiselle studioalbumille ¡Adios Amigos!ille. Kappaleet olivat ”Scattergun” ja ”Got a Lot to Say”.
CJ Ramonen omia yhtyeitä ovat olleet Los Gusanos, Warm Jets ja Bad Chopper. Hänen nimeään kantavassa yhtyeessä ovat soittaneet tai soittavat yhä esimerkiksi Brant Björk , Daniel Rey ja Steve Soto.
GDTI

Global Document Type Identifier eli GDTI on tunniste, jota käytetään maailmanlaajuisesti yksilöimään asiakirjatyyppejä ja tarvittaessa antamaan sarjanumeroituja dokumenttitunnisteita niiden tietosisältöjen oikeellisuuden varmistamiseksi. GDTI:n avulla voidaan tietojärjestelmän kautta varmistaa, että dokumentin esittäjällä oleva versio vastaa sen alkuperäistä tietosisältöä. Käyttökohteina tyypillisiä ovat väärennöksille alttiit dokumentit kuten todistukset ja sopimukset.
GDTI muodostuu 13-numeroisesta Dokumenttityypin numerosta (GS1 yritystunniste, yksilöintiosa ja tarkistusnumero) ja sitä tarvittaessa täydentävästä, enintään 17 – merkkisestä sarjanumerosta.
GDTI voidaan esittää sovellustunnuksen (AI=253) edeltämänä käyttäen GS1-128-, GS1 DataBar- tai GS1 DataMatrix- viivakoodeja tai EPC-standardisoitua RFID-tagia.
Aiheesta muualla

GS1 Finland: GDTI (Arkistoitu – Internet Archive)